text: Tyk sort røg over Varde - plastikfabrik brænder
  09 december 2011 kl. 13.27
  Der er i øjeblikket brand i en lagerbygning til RC Plast på Gellerupvej 121 lige øst for Varde by. Branden udvikler en kraftig røg, og der er samtidig en kraftig vestlig vind i området.
  
  Syd- og Sønderjyllands Politi kan endnu ikke sige noget om, hvor skadelig røgen er, men tilråder, at man for en sikkerheds skyld ikke opholder sig i røgfanen. Hvis røgen driver ind over boliger i området, skal man gå indenfor og sørge for, at vinduer og ventilatorer er lukkede. 
  En nabo til RC Plast, Brian Blom, fortæller til TV SYD, at det er 2. gang i løbet af de seneste to år, at RC Plast brænder.
  - Der er en voldsom røgudvikling lige nu. RC Plast stopper normalt produktionen ved middagstid om fredagen, så der opholder sig næppe personer i den brændende bygning, vurderer Brian Bom, da TV SYD fanger ham på mobiltelefonen.
  Brian Bom er som de øvrige beboere i vindretningen på vej væk fra den brændende plastfabrik.
  Politiet har i øjeblikket ikke yderligere informationer om branden.
  